Man tydens kerkdiens vasgetrek | Maroela Media
'n Man sal na verwagting Dinsdag in die hof verskyn nadat hy Sondag tydens 'n erediens in 'n kerk in hegtenis geneem is toe 'n ongelisensieerde vuurwapen glo in sy besit gevind is.
Lt.kol. Lungelo Dlamini, woordvoerder van die polisie, het gesê polisie het 'n oproep van 'n anonieme persoon ontvang dat die man 'n kerk in KwaThema aan die Oos-Rand binnegekom het met 'n vuurwapen in sy besit. Die polisie het die man tydens die erediens gekonfronteer en die vuurwapen in sy besit gevind. Hy is in hegtenis geneem op aanklagte van die onwettige besit van 'n vuurwapen en die vermoedelike besit van gesteelde goedere.
Volgens Dlamini is die vuurwapen slegs een van 34 ongelisensieerde vuurwapens waarop Gautengse polisie in die afgelope week tydens operasies aan die Oos-Rand beslag gelê het. Daar is ook in die week beslag gelê op sewe gesteelde voertuie en nege verdagtes is in hegtenis geneem.
Tydens een van die operasies is vyf verdagtes in Katlehong, ongeveer 35 km oos van Johannesburg, in hegtenis geneem. Een van die verdagtes is egter daartydens doodgeskiet. Volgens Dlamini word die ander vier verdagtes verbind met ses voorvalle van sakeroof in Vosloorus en Tokoza, asook twee sake van moord. Hulle het reeds in die hof verskyn en bly in polisieaanhouding, aangesien die polisie vermoed dat hulle ook by ander misdaadvoorvalle betrokke was.
In nog 'n voorval is 'n verdagte wat vir ernstige misdade gesoek is Saterdag by die Greenstone-winkelsentrum in Edenvale in hegtenis geneem. Twee ongelisensieerde vuurwapens en 'n BMW X5, wat vroeër in Pretoria-Wes gekaap is, is in sy besit gevind, het Dlamini gesê.
"By nadere ondersoek het die polisie vasgestel dat die verdagte tans op borgtog uit is vir 'n saak van moord in Thembisa en 'n transito-rooftog in Limpopo. Daar word vermoed dat die verdagte moontlik met ander misdaadvoorvalle verbind kan word en dit sal ondersoek word," het Dlamini gesê.
Ek kan nie glo dat borg so maklik toegestaan word nie.
Dis kriminele. Kriminele leef van die opbrengs van misdaad en het gewoonlik nie vaste werke nie.
Dus – gee vir 'n werklose krimineel borg en wat gaan hy doen??? Aangaan om misdade te pleeg.
En lees die name van die prokureurs wie hul brood en botter verdien deur kriminele uit tronke te hou – dikwels so Afrikaans soos die lede van hierdie forum.
Dee is heeltemal reg. n Prokereur wat misdadigers beskerm is net so sleg en doen ware menseregte n groot onguns aan. Ja, n saak het 2 kante en soms het selfs onskuldiges die tipe prokereurs se hulp nodig maar die wat misdadigers beskerm selfs al weet hulle duidelik dat hul klient n misdadiger is, sulke prokereurs is die wat die regsbedryf so n slegte naam gee.
Borg tog vir twee verskillende misdade in twee provinsies?Hoe werk dit?Is daar nie 'n sentrale register wat die regters kan wys dat 'n verdagte reeds vir 'n vorige misdaad op borg uit is nie???
Hoe kan sulke boewe borg kry?! Goeie genade tog! Ek hoop die SAP is wakker en dat ek nie weer more moet lees hulle het ontsnap nie…………………………..
Tollies · 3 jare gelede
Ai tog arme prokureurs dink ok maar net, hulle volg seker ook maar net stappe anders hoef daar mos nie so n beroep te gewees het nie eenvoudig net een regter wat se jy is skuldig gaan tronk toe en daar slaan die hamer ons almal wens dit kon so wees maar ongelukkig nie so maklik